בס"ד , סיוון תשפ"ה , פרשת שלח לך , יציאה לחופשת הקיץ

לבני הישיבה היקרים מאוד והוריהם

שלום רב .

**מה שלומכם ??**

**מה קורה בישיבה ??**

**מבצע "עם כלביא" . בלילה שבין חמישי לשישי שעבר יצאנו לדרך עם מבצע "עם כלביא"- חיסול  הכוח האיראני המאיים  על עם ישראל בשואה גרעינית ולוחם כנגד עם ישראל כבר כ-4 עשורים.**

החל מאמצע שנות השמונים ובעיקר מסיום מלחמת אירן-עירק ב-1988  מנהלת נגדנו הרפובליקה האיסלמיתהשיעית של אירן על כל שלוחותיה מלחמה בכל החזיתות. האיראנים חימשו, אימנו ויצרו את ארגון החיזבאללה שעשה צרות גדולות לעם ישראל 40 שנה, חימשו ואימנו את החאמס, הג'יאהד האיסלמי  ושאר ארגוני המחבלים, תמכו בסוריה המאיימת של אסד, חמשו ארגוני טרור ביהודה ושומרון והוציאו פיגועי טרור נגד נציגויות ישראל בחו"ל (כדוגמת שני הפיגועים בארגנטינה בשנות ה-90 שגבו  עשרות הרוגים כל אחד**).**

מבצע החמאס בשמחת תורה (7 לאוקטובר) לא היה מתאפשר ללא התמיכה והאימון האיראני. האיראנים אחראים ישירות למותם ופציעתם של אלפי יהודים והשלטת טרור עולמי.   על כל אלה נוסף בשנים האחרונות איום אלפי הטילים הבליסטיים שנושאים ראשי נפץ בני מאות ק"ג ועד לטון ויותר **וניסיון לייצר פצצות גרעין כדי לחסל את מדינת ישראל**.

למדינת ישראל לא הייתה ברירה. "**הבא להורגך -השכם להורגו"** . **אנו זוכים ב"ה לראות ניסים רבים במלחמה זו**. ניסים בבחינת קריעת ים סוף ממש. כולנו חשים את הפסוק "ה' יילחם לכם ואתם תחרישון" . אמר לי גורם משמעותי בחיל האוויר – "אף אחד בעם ישראל לא מבין את הניסים הגדולים בכל מטח". אנו מתפעלים מתושייתם וחוכמתם של אנשי המוסד, ממקצועיותם וחירוף נפשם של הטייסים וחיל האוויר, אנשי המודיעין, אנשי המערכים הטכניים, לוחמי ההגנה האווירית וכל יתר מערכות הביטחון. כולנו רואים הישגים צבאיים שלא חלמנו עליהם בכל השנים שעברו . המלחמה עדיין לא הסתיימה. בכל יום משוגרים טילים לעבר מדינת ישראל. אנחנו מתפללים שהקב"ה ישמור על כל אזרחי המדינה, ייתן חוכמה בלב "ראשיה, שריה ויועציה  ויתקנם בעצה טובה"**יִשְׁמֹר וְיַצִּיל אֶת חַיָלֵינוּ מִכָּל צָרָה וְצוּקָה וּמִכָּל נֶגַע וּמַחְלָה וְיִשְׁלַח בְּרָכָה וְהַצְלָחָה בְּכָל מַעֲשֵׂה יְדֵיהֶם. יַדְבֵּר שׂוֹנְאֵינוּ תַּחְתֵּיהֶם וִיעַטְרֵם בְּכֶתֶר יְשׁוּעָה וּבְעֲטֶרֶת נִצָּחוֹן. וִיקֻיַּם בָּהֶם הַכָּתוּב: כִּי ה' אֱלֹהֵיכֶם הַהֹלֵךְ עִמָּכֶם לְהִלָּחֵם לָכֶם עִם איבֵיכֶם לְהוֹשִׁיעַ אֶתְכֶם:**

**בעקבות  המלחמה הוכרז מצב חירום המשק ובוטלו הלימודים הסדירים**. במהלך השבוע האחרון קיימנו מפגשי רמי"ם בזום עם התלמידים. נוסף על מפגשי המחנכים נערכו השבוע שיחות זום רבות משתתפים. נפגשנו  עם הרב יהושע ויצמן שליט"א-ראש ישיבת ההסדר במעלות ראש מרכז יב"ע, הרב צביקה מור- אבא של איתן החטוף בעזה, שיחה של הגברת הדס לוינשטרן שבעלה נהרג בעזה, שיחה אמונית של הרב יונה גודמן ושיחה של מומחית לענייני אירן שהסבירה היטב מדוע המלחמה חשובה מאוד לעם ישראל, מדוע המלחמה היא מלחמה קיומית.

**החלטות הישיבה בעקבות המלחמה . במהלך השבוע קיימנו ישיבות רבות עם הרמי"ם, המורים המקצועיים, ישיבות הנהלה ועוד.**

**קיבלנו מספר החלטות**

* **חלוקת תעודות** - תתקיים בישיבה פנים אל פנים עם הרמי"ם מיד עם סיום הלחימה/ אישור פיקוד העורף.
* בחלוקת התעודות יתקיימו שיחות אישיות עם כל תלמיד על השנה ולקחים לקראת השנה הבאה.
* **החזרת ספרים** - לאחר המלחמה יינתנו תאיריכם להחזרת הספרים ותאריכים לקבלת ספרים חדשים.
* **מבחני רכז במתמטיקה לכיתות ט'-י' יתקיימו ביום שני ג' אב (28.7) בשעה 11:00** בישיבה.
* **מבחני רכז באנגלית לכיתות ז'** – יתקיימו בישיבה ביום שלישי ד' אב 29/7 בשעה 11.00 .
* **מבחני רכז באנגלית לכיתות ח' –ט'** – יתקיימו בישיבה ביום רביעי ה' אב 30/7 בשעה 11.00 .

**כל התלמידים חייבים להגיע לישיבה ולעשות מבנים אלו.**

* **לימוד הגמרא לקראת שנה"ל תשפ"ו בתשעת הימים .** כל תלמידי הישיבה יוזמנו ללימוד תשעת הימים כבכל השנים. ע"כ נשלח הודעות בהמשך החופשה.

**הלימוד בתשעת הימים** – יתחיל ביום ראשון ב' אב 27/7 ויימשך עד יום חמישי ו' אב 31/7 . הלימוד יתקיים בבתי הכנסת בסמוך לבתיכם.

* **מסיבת הסיום לבני י"ב וההורים** . לאחר סיום המלחמה והודעת פיקוד העורף שניתן להתקהל , נודיע על מועד מסיבת הסיום , שתהיה אי"ה שמחה במיוחד – על סיום הלימודים בישיבה ומעבר לתחנות הבאות- ישיבות הסדר, מכינות ועוד...ועל הניצחון המוחלט כנגד עמי הרשע שקיימים בעולם ורוצים להשמידנו.
* **אני מדגיש ומזכיר פעם נוספת – אנחנו כאן לרשותכם במהלך כל החופש !! לטובת ההורים והתלמידים !!** כל תלמיד שרוצה לפנות אלי, למנהלים, ליועצות, לרמי"ם , או לכל אחת/ד מאנשי הצוות -מוזמן להתקשר או לשלוח הודעה אלי בוואטצפ או להתקשר ואסדר את העניין.

**אם יש שינוי  במצב הדורש התייחסות/ידיעה/ עזרה של הצוות החינוכי אתם מוזמנים לפנות אלינו בכל יום ובכל שעה.**

**כמובן שאם יהיו הודעות מיוחדות בהמשך החופשה – אודיע לכם בוואטצפ ובדרכים נוספות.**

* **התגייסות ללימוד תורה בחופש הגדול המאורגן ע"י רשת ישיבות בנ"ע בכל הישיבות בארץ.**אנו נמצאים בימים שבהם כוחות הביטחון וההצלה מגויסים ולחימה מתנהלת ללא הפסק בכמה גזרות. מתיחות רבה בחזית האיראנית ובעזה וסכנות רבות אורבות מבית ומחוץ.

**ימים שאי אפשר לנהוג כבשגרה** אלא יש צורך בהטיית כתף למאמץ הלאומי.

**ישיבת בנ"ע גבעת שמואל**  תתרום את חלקה  בהתנדבויות מגוונות וכמובן גם בלימוד תורה. **הישיבה  תקיים לימוד יומי במסכת ראש השנה במסגרת העמוד היומי**. **צוות הר"מים ואנוכי נקיים שיעורים יומיים בזום בימי השבוע כולל שישי ומוצאי שבת. השיעורים יתקיימו בשעה 20:30 וביום שישי בשעה 12.00 .**

כל תלמיד שירשם בקישור הרצ"ב יקבל , חינם, חוברת סוגיות ועזרים ללימוד המסכת. מבקש מאד שתעודדו את הבנים לקחת חלק במיזם החשוב. **אנא , תירשמו כולם למיזם חשוב זה , וזו תהיה משימתנו לטובת המלחמה ולטובת החופשה , שנעבור אותה אי"ה בשלום .**

[**https://docs.google.com/forms/d/e/1FAIpQLSedVouJUDxZPTpjXTKudRUaXhKXU5CVUsZW**](https://docs.google.com/forms/d/e/1FAIpQLSedVouJUDxZPTpjXTKudRUaXhKXU5CVUsZWGwdiK7HWxuDwjg/viewform?usp=header)

**      ולסיום - כמה דגשים לימי החופשה .**

\* להקפיד על כיבוד הורים, אחים ואחיות. לעזור בבית,  ליזום עזרה. להתקשר מדי פעם לסבא וסבתא.

\* להקפיד על 3 תפילות ביום במניין . אם יש מניין שמאושר ע"י פיקוד העורף או מתחת לבניין- תצטרפו אליו.

\* לשמור על קשר עם חברים. קשר של מפגש, משחק ושיחה, ולהתנדב בכל מקום שניתן לסייע לאוכלוסייה.

\* לשמור על גבולות בשעות הימים והלילות, אין להפוך יום ללילה ולילה ליום .

\* לקבוע זמן ללמוד. כל אחד לפי רמתו- גמרא, משנה, תנ"ך הלכה וכל נושא תורני אחר.

\* לקבוע זמן לקרוא. הקריאה היא חוויה נהדרת, עולמות שלמים מחכים לנו בספרים.

\* השלמת חומר. החופשה היא זמן מצוין להשלים חומר במתמטיקה, אנגלית, עברית או כל מקצוע אחר.

\* "ונשמרתם מאוד לנפשותיכם" – גם בשעת המלחמה וגם לאחר מכן , לחשוב לפני המעשים ולא להגיע חו"ח

לפעילויות מסוכנות. גם בהליכה וגם ברכיבה באופניים להישמר , לא להסתכל בפלאפונים במעברי חצייה

ועוד. כולנו רוצים לחזור לישיבה בריאים ושלמים בגוף ובנפש.

**ועתה לפרשת השבוע – פרשת שלח . אכתוב על חטא המרגלים ומצוות הציצית הכ"כ חשובה.**

**חטא המרגלים ומצוות הציצית ומה שביניהם**

כמה פעמים עלתה השאלה במחשבותיכם – למה צריך ציצית ?? כל כך חם ומציק....ואכן יודעים אתם בניי היקרים, שנושא זה מציק לי מאוד באופן אישי כשאני רואה תלמידים שהולכים ללא הציצית . מצווה כ"כ חשובה שהגאון מווילנה בכה לפני מותו על מצווה זו שכ"כ קל לקיימה בעולם הזה ויש לה שכר גדול מאוד ולצערנו היא לא תהיה בעולם הבא. (הסיפור המלא בסוף הדברים)

**נשאלת השאלה – למה ??? מה מועילה הציצית ??? מהי חשיבות הציצית ???** הציצית היא בעצם המדים היהודיים של כל יהודי. לציצית קיימת משימה חשובה , כפי שכתוב בתורה :

**"וראיתם אותו וזכרתם את כל מצוות ה' אלוקיכם ועשיתם אותם"** , לאמור: הציצית מזכירה לנו את הברית שכרתנו עם ה' יתב' לזכור את מצוות ה' ולקיים אותן. הציצית מגנה על האדם מהנטייה "לתור אחר לבבו ועיניו" , כמובא בלשון המדרש רבה י"ז – ו' : **"ולא תתורו אחרי לבבכם..... משל לאחד מושלך לתוך המים , הושיט הקברניט את החבל ואמר לו תפוש חבל זה בידך ואל תניחהו , שאם תניחהו אין לך חיים, אף כך אמר לו ה' לישראל כל זמן שאתם מדובקין במצוות "ואתם הדבקים בה' אלוקיכם חיים כולכם היום".**

הציצית משמשת בעצם חבל הצלה, אשר ההיאחזות בה מזכירה לאדם את מקומו , מחנכת אותו לדבקות בערכים אמיתיים ונצחיים. הציצית מצילה אותנו מנטייתנו לתור אחר לבבנו, והיא מביאה אותנו למקום בטוח ויציב עבורנו.

**וכיצד מצווה זו קשורה לחטא המרגלים ??**

פרשת השבוע עוסקת במספר נושאים: חטא המרגלים, חטא המעפילים, מצוות שונות דוגמת חלה ונסכים, ולבסוף פרשת המקושש ופרשת ציצית. האירוע המרכזי בפרשתנו הוא חטא המרגלים, חטא חמור אשר הביא להשלכות חמורות על עם ישראל - המשך ההליכה במדבר במשך ארבעים שנה והשמדתו של כל דור המדבר על מנת שלא ייכנס לארץ.

שאלה גדולה בה עסקו רבים מן הפרשנים המוקדמים והאחרונים: **מה היה חטאם של המרגלים???**

נצטט מעט מדברי **הרמב"ן**:

**"ועוד מה עשו המרגלים, כי משה אמר להם (פסוק יח) וראיתם את הארץ מה היא ואת העם היושב עליה החזק הוא הרפה המעט הוא אם רב, ואמר להם בערים (פסוק יט) הבמחנים אם במבצרים, ועל כל פנים היו צריכין להשיבו על מה שצווה אותם. ומה פשעם ומה חטאתם כשאמרו לו (פסוק כח) אפס כי עז העם והערים בצורות גדולות, וכי על מנת שיעידו לו שקר שלח אותם"?.**

לכאורה המרגלים נשלחו על מנת לחזור עם דיווח עדכני לגבי מצב הארץ וכך הם עשו. בפרשנים קיימות שתי גישות מרכזיות באשר למטרת שליחותם של המרגלים.

**הרמב"ן** ופרשנים נוספים ביארו שמטרת שליחותם הייתה צבאית – לחפור את הארץ ולחקור אותה. אין כל פסול בדרישה זו כיוון שהתורה לא סומכת על הנס , ולכן בקשת העם לשליחת המרגלים היא לגיטימית. העם רוצה לדעת לפני שהוא נכנס לארץ ישראל כיצד הוא יצטרך להיכנס לארץ , כיצד עם ישראל יצטרכו להילחם עם האומות היושבים בארץ ישראל בעת כניסתם לארץ.

לפי **הרמב"ן** עיקר חטאם היה בדיווח הבא: **"וַיְסַפְּרוּ לוֹ וַיֹּאמְרוּ בָּאנוּ אֶל הָאָרֶץ אֲשֶׁר שְׁלַחְתָּנוּ וְגַם זָבַת חָלָב וּדְבַשׁ הִוא וְזֶה פִּרְיָהּ, אֶפֶס כִּי עַז הָעָם הַיֹּשֵׁב בָּאָרֶץ וְהֶעָרִים בְּצֻרוֹת גְּדֹלֹת מְאֹד וְגַם יְלִדֵי הָעֲנָק רָאִינוּ שָׁם".**

הרמב"ן מבאר את מהות חטאם במילה אחת – **אפס**: **"כי יש להם להשיב אמרי אמת לשולחם, כי כן ציווה אותם החזק הוא הרפה הבמחנים אם במבצרים, אבל רשעם במילת "אפס", שהיא מורה על דבר אפס ונמנע מן האדם שאי אפשר בשום עניין".**

אמנם הארץ טובה אבל אין לנו סיכוי לכבוש אותה ובכך היה עיקר חטאם לדעת הרמב"ן. המרגלים נשלחו למטרה של דיווח צבאי **ולא על מנת לחוות דעה** באשר לעלייה לארץ ובוודאי לא נשלחו כדי להמיס ולהפחיד את לב העם שלא יבואו אל הארץ.

הבעיה בגישה זו של הרמב"ן היא שלא מוזכר בשום מקום בפרשתנו ששליחים אלו היו מרגלים! הפועל **ר.ג.ל** לא מופיע כלל בפרשתנו! (ריגול במקרא משמעו סריקה צבאית).

המילה שמופיעה פעמים רבות בפרשתנו היא שורש **ת.ו.ר** שמשמעו לתייר ולסייר בארץ. אנשים אלו נשלחו כדי לספר בשבחה של הארץ ובכך להרים את מורל העם ולהגביר את המוטיבציה ברצונם להיכנס לארץ. חטאם של שליחים אלו היה בהמרת השליחות מתיירים למרגלים המוסרים דיווחים צבאיים לא מדויקים , ולא לצורך כך הם נשלחו ע"י העם.

**כאשר משה שלח את המשלחת הוא הטיל עליהם מספר שאלות אותן הם צריכים לברר:**

1. האם העם חזק או רפה?

2. האם הארץ טובה או רעה? האם התושבים גרים במחנים או במבצרים?

3. האם הארץ שמנה או רזה מבחינת שטחים חקלאיים?

השאלה הראשונה אין מטרתה צבאית - האם קל לכבוש את הארץ , אלא היא שאלת בירור לגבי טיב הארץ.

**רש"י מבאר**: **"החזק הוא הרפה - סימן מסר להם, אם בפרזים יושבין, חזקים הם שסומכין על גבורתם, ואם בערים בצורות הם יושבין, חלשים הם".**

יש ארץ המגדלת חלשים ויש המגדלת גיבורים – אנשי המקום מעידים על טיבו של המקום עצמו. על שאלה זו אתם צריכים להביא מידע.

**השאלה השנייה** האם התושבים גרים במחנות או במבצרים , אינה עוסקת בכיבוש צבאי אלא ברמת החיים של תושבי המקום - האם התושבים חיים בתנאים דחוקים (במחנים) או בתנאים מרווחים (מבצרים) ובכך ניתן לבדוק את טיב הארץ.

**השאלה השלישית** עוסקת בטיב החקלאי של הארץ - האם הארץ מבחינת גידוליה שמנה או רזה?? כשהמרגלים חוזרים ,הם נותנים תשובה צבאית וההערכה צבאית – **"לא נוכל לעלות"** , ובזה היה עיקר חטאם - המרת השליחות מתיירים למרגלים **המחלישים את רוח העם**. לא לדברים אלו הם נשלחו.

**פרשת הציצית** - נראה שסוף פרשתנו העוסקת במצוות הציצית קשורה לתחילת פרשתנו באשר לחטא המרגלים: **"וְהָיָה לָכֶם לְצִיצִת וּרְאִיתֶם אֹתוֹ וּזְכַרְתֶּם אֶת כָּל מִצְוֹת יְקֹוָק וַעֲשִׂיתֶם אֹתָם וְלֹא תָתוּרוּ אַחֲרֵי לְבַבְכֶם וְאַחֲרֵי עֵינֵיכֶם אֲשֶׁר אַתֶּם זֹנִים אַחֲרֵיהֶם".**

מצוות הציצית נועדה שלא **לתור** אחר העיניים –המרגלים חטאו בכך שתרו אחרי עיניהם ולא תרו על פי ציווי ה' יתב'. כאשר ה' מתאר את חטא המרגלים הוא נוקט בביטוי חמור : **"וּפִגְרֵיכֶם אַתֶּם יִפְּלוּ בַּמִּדְבָּר הַזֶּה: וּבְנֵיכֶם יִהְיוּ רֹעִים בַּמִּדְבָּר אַרְבָּעִים שָׁנָה וְנָשְׂאוּ אֶת זְנוּתֵיכֶם עַד תֹּם פִּגְרֵיכֶם בַּמִּדְבָּר".** (שלח י"ד – ל"ג )

חטא המרגלים מכונה בשם זנות כיון שיש כאן בגידה בייעוד האלוהי של ה' יתב' לעם ישראל – בגידה בארץ ישראל. הציצית נועדה לשמור את האדם מן הזנות, להרחיק את האדם מהעבירה ולהזכיר לאדם מהו הייעוד שלו בעולם .

עיקר מצוות הציצית היא **"וראיתם אותו וזכרתם את כל מצוות ה'"** – מצוות הציצית מתקנת את חטא המרגלים. מצוות הציצית מלמדת מהי ראייה רצוייה - ראייה המביאה לזכירת מצוות ה' ולא ראייה המביאה את האדם לתור אחר מראה עיניו בלבד.

**הייתי מבקש להרחיב מעט את נושא הציצית** :

אחד הסיפורים על הרב צבי יהודה זצ"ל עוסק בתגובתו להתקפה שבאה מצדן של הישיבות הוותיקות על צורת לבושם של בחורי ישיבת מרכז הרב. טענו נגדו כי ישיבת מרכז הרב אינה ישיבה, שכן הבחורים אינם לבושים שם כראוי לבחורי ישיבות – עם חליפות ומגבעות, זהו כבוד התורה, וכך ראוי שייראה תלמיד חכם. תגובתו, כפי שמסופר, הייתה: **"המדים של יהודי אינם חליפות ומגבעות. המדים של יהודי הם – הציצית".**

הציצית היא בגד כהן . לפני שנים רבות כתב הרב יואל בן נון על ההקבלות שבין ציצית ובין ציץ של הכהן הגדול : שניהם נכתבים באותה צורה (התורה כותבת "**ציצ**ת" ולא בשום כתיב אחר); שניהם עם פתיל תכלת; ושניהם נועדו לזיכרון.

עובדה זו מדגישה עוד יותר את חשיבות לבישת הציצית. למעשה מתבאר מתוך התורה עצמה כי הדרך בה יש לראות את הציצית היא כבגדי כהונה. יש בגדי כהונה אותם מצווים הכוהנים ללבוש במקדש; יש בגדי כהונה שכל אחד מהגברים זוכה ללבוש במדינה: הציצית. ארץ ישראל והעולם כולו הופכים אפוא למקדש גדול אחד, כל אחד מאתנו הוא כוהן במקדש הזה, ולכל אחד בגד כהונה מיוחד במינו.

על אף העובדה שאין לבישת הציצית מצווה חיובית, שהלוא אם אין לאדם בגד עם ארבע כנפות אין הוא חייב בציצית, השתרשה לאורך הדורות ההכרה כי יש להתייחס אליה כאל מצווה חיובית, ולחייב את עצמנו בלבישת ציצית. הדבר נובע הן מההזדמנות הגדולה לקיים את מצוות התורה, והן מהחשיבות להתלבש בבגד כהונה המיוחד הזה, ולהביא לידי ביטוי את תפיסת העולם שאנו חיים לאורה. גם המציאות היא מקדש להופעת ד', ואנחנו לבושים כמי שמשמשים בקודש במציאות זו.

מעבר להיות הציצית מצווה, ומעבר להיותה המדים שלנו, הציצית מהווה גם לאור הכתוב בתורה **מעין תזכורת**. המודע לכך שהוא לבוש בציצית נזכר במצוות ד', ומכוח העובדה הזו הוא מחדש את המחויבות שלנו שלא לתור אחרי הלב ואחר העיניים. התורה לא ציוותה עלינו להתנזר מהעולם ולא לחיות בתוכו, אולם היא ציוותה עלינו שלא ללכת שולל אחרי מה שהעולם הזה לעתים קורא לנו לעשות. היא חייבה אותנו להיות מודעים הן ליופי ולעוצמות הקיימות בעולם, והן לסכנות ולאפשרויות ליפול. בין שאר המנגנונים שהתורה לימדה אותנו, המאפשרים את ההתמודדות עם סכנות המציאות - מצויים גם הבגדים המיוחדים שאנו לובשים. המבקש לחיות חיי תורה ועבודה מלאים לובש אפוא ציצית, והוא מקים לעצמו עוד מנגנון המאפשר לו להתמודד כראוי עם המציאות המורכבת.

**בקריאת פרשת הציצית השבת אנו מחדשים את כל החובות האלה, ונדרשים לקיים את מצוות ציצית ולהתגאות בה, כחלק מהזכות הגדולה לשאת את שם ד' בעולם.**

הרחבתי באחד השיעורים בבית המדרש שבקשירת הציציות לבגד, לוקחים את הפתילים הלבנים ואת פתיל התכלת ומלפפים אותם אחד בשני. הפתילים הלבנים מסמלים את הפרטים הקטנים והרבים שהאדם עסוק בהם, כמו – אוכל, שתייה, עבודה.....ופתיל התכלת מסמל את **התכל**י**ת** והמטרה של האדם בעולם.

אנו לוקחים את הפרטים ולוקחים אותם לטובת התכלית והמטרה שלנו בחיים, וכמובן שהתכלית שלנו היא קיום המצוות , לימוד התורה וההתקשרות התמידית שלנו לה' יתב'.

**אשרינו שזכינו במצוות הציצית !!!! בואו ונתחזק במצווה זו !! היום אלפי חיילים דתיים ושאינם דתיים מקיימים את מצוות הציצית , כולם מרגישים שהציצית שומרת עלינו.**

אנו רואים בשנה האחרונה שיש אלפי חיילים שאין להם קשר לקיום מצוות , ובכל זאת הם הולכים עם ציצית. כששאלתי אחד מהחיילים – "למה אתה הולך עם ציצית" ? הוא ענה לי – "כי הציצית שומרת עלי, אני מרגיש את הדבר הזה בכל שעה".

**ומהו הסיפור על רבי אליהו מווילנא , הגאון מוילנא – הגר"א הקדוש ????**

הגאון חי את ימיו בקדושה ובטהרה ובני דורו העריצו אותו כמלאך משמיים על גדולתו בתורה ומידותיו התרומיות. מימי נעוריו שקד הגאון על תלמודו יומם ולילה והשתדל לקיים את המצוות בהידור רב.

ב-ד' של חול המועד סוכות תקנ"ח הרגיש הגאון ששעת מיתתו קרובה, ואף שחש באותה שעה חולשה יתירה, אחז בציצית ואמר : "על הכתוב "וראיתם וזכרתם את כל מצוות ה'", אומר הירושלמי – "וראיתם **אותם**" (את חוטי הציצית) אין כתיב כאן, אלא : "וראיתם **אותו**" (את ה' יתב') , מגיד שכל המקיים את מצוות הציצית , כאילו מקבל פני שכינה. הגאון פרץ בבכי ואמר : מה קשה הפרידה מעולם המעשה, שבו שהיתי עד עתה. בשכר מצווה העולה פרוטות , מצוות הציצית אדם זוכה לקבל פני שכינה, ואילו בעולם הנשמות שאני עובר אליו , אפילו ירתום האדם את כל כוחותיו , לא יוכל להשיג מדרגה זו של קבלת פני השכינה.....

**סיפור נוסף** : אדם שזכה לעלות מאירן לארץ ישראל סיפר – בהיותי בחור צעיר , גוייסתי לצבא האיראני ונשלחתי לקרבות נגד עיראק. הקרבות היו קשים מאוד ורבים מחבריי החיילים לחמו לצידי ונהרגו בקרבות יום אחד נשלחתי עם קבוצת חיילים למארב מסוכן. בקרב שהתפתח שם נהרגו כל החיילים האחרים ורק אני חזרתי ליחידתי, חייל בודד. מפקדיי, שראו שחזרתי חי ובודד , העמידו אותי למשפט והאשימו אותי שאני מרגל למען העיראקים , ולכן הם השאירו אותי חי. ואז, הורדתי את חולצתי והראיתי למפקדיי את הציצית שלבשתי, ואז הסברתי להם – ליהודים יש מצווה ושמה ציצית, והיא שומרת על האדם מסכנות , והיא שהצילה אותי בקרבות. המפקדים השתכנעו ושיחררו אותי.

שבת שלום ומבורך

בשורות טובות והצלחות רבות לעם ישראל

**שמרו על עצמכם בחופש הגדול**

אוהבכם ומוקירכם מאוד

שרגא פרוכטר – ראש הישיבה